Urmareste Modifică dimensiunea fontului: Play

Bucureşti, 18 mai /Agerpres/ - Ministrul Finanţelor Publice, Anca Dragu, a declarat miercuri că s-a decis suplimentarea plafonului de garanţii pentru 2016 destinat programului "Prima Casă" cu 500 de milioane de lei, întrucât s-a dublat numărul de solicitări de finanţare în primele patru luni ale anului.



"Motivul pentru care am făcut această alocare suplimentară acum a fost exact numărul foarte mare de solicitări pe care l-au înregistrat băncile în primele patru luni, dar în contextul acestui nou cadru legislativ, respectiv darea în plată. Ceea ce am observat este că în primele patru luni am avut solicitări duble faţă de anii 2015 şi 2014. Ca atare ne aşteptăm ca pe o perioadă de câteva luni această cerere să scadă, nu avem motive să considerăm că cererea se va păstra dublă până la sfârşitul anului", a explicat ministrul, într-o conferinţă de presă la Palatul Victoria.



În acest context, Dragu a susţinut că Executivul va analiza dacă va mai suplimenta acest fond, precizând că noi alocări nu depind de rectificarea bugetară.



"Această alocare nu ţine cont de rectificarea bugetară. Alocările pe acest plafon de garantare pot avea loc în orice moment. (...) În măsura în care aceste sume vor fi alocate şi folosite vom face o analiză şi vom veni cu o nouă propunere", a mai spus ministrul Finanţelor. AGERPRES/(A - autor: Doroteea Purcărea, editor: Georgiana Tănăsescu)